Marguerite, fille de Roy de France, contesse de Flandres, d’Artois et de Bourgoigne, palatine et dame de Salins, à tous ceulx qui ces lettres verront, salut. Come nous amez les habitans et communaltey de nostre ville d’Arbois deissent et mantenissent nous estre tenue à faire réparer et soustenir la forteresse, murs, eschaufaus et eschiffes de nostre dicte ville, et ainsi estre et auoir esté vsé de longtemps, fours depuis nagaires, qui l’ont fait de lour bonne et libéral volonté, et noz gens en nostre non et pour nous deissent et mantenissent le contraire, c’est assauoir les diz habitans estre ad ce tenuz, sauoir faisons que nous ne vueillons que pour le débat en ceste partie de noz dictes gens et de ceuls de nostre dicte ville d’Arbois le fait de la fortifficacion et emparement d’icelle soit ou puist estre aucunement retardé ou délaié en cas de besoing, ne autrement, et afin auxi que nous et nos hoirs et succesours de cy [F° xxvij, v°] en auant en soions et demorions quictes et deschargiez plainement, sans ce que jamais nous, noz dit hoirs, ne successours y soyons tenuz, aus dit habitanz et communalté de nostre dicte ville d’Arbois, à lour requeste, de nostre grace espicial et certeinne science, auons outroié et outroions per ces présentes que de cy en auant à touiours mais, toute foiz et quante fois que besoing sera pour la forteresse et emperement de nostre dicte ville, et pour là etre torné et conuerti et non aillours, eulx puissent faire et mectre et hoster et leuer auxi, selon que le besoing en sara, sur le vin qui sara vendu en gros ou à broche par queque personne en nostre dicte ville et ès appartenances, imposicion tele que par la plus grant et plus saine partie des diz habitans et communaltey sera aduisé. Et per mi ce, y-ceulz habitans et communaltey sont, seront et demeurent chargiez et tenuz de cy en auant à touiours mais, à lour mission, faire, soustenir et maintenir en bon et souffisant estat, tel que mestier sera selon le temps, la dicte forteresse, et tout ce qui s’y appartient ou appartendra, sanz ce que nous, noz hoirs ou successours soions en aucune manière tenus à la mission. Et en outre, de nostre dicte grace nous plest, volons et outroions aus diz habitans et communaltey que, pour les dons et autres necessitez de la dicte ville, il puissent de sy en auant faire entre eulx et oster auxi vng giet ou taille raisonnable, selon que en tel cas autrefoiz a estez fait, et est acostumer pour tourner et conuertir ès dons et autres neccessitez dessus dictes, et non autrement. Si donnons en mande [F° xxviij, r°] ment à nostre bailli et autres officiers et subgiez quéconques de nostre dicte conté de Bourgoigne, ou lours lieuftenans présens et auenir, et à chescuns d’euls, si come à li appartendroit, que les dit habitans et communaté de nostre dicte ville d’Arbois, facent, souffrent, et laissent joïr et vser paisiblement de nostre présente grâce, per la manière dessus dicte, en contraignant par voies deues en ces choses touz ceulx qui en feront et seront à contraindre raisonablement. En tesmoing de ce nous auons fait mectre nostre seel à ces lectres, faites et données à Hédin, le xxviije jour d’aoust l’an de grâce mil ccc soixante dix-huit. Touteuoies est nostre entente que pour ce présent otroy nous, noz hoirs ou successours n’y soions pour la vendue de nos vins aucunement comprins. Donné come dessus. Par ma dame, présens messire Cherles de Poitiers, messire Humbert de la Platière, maistre Jaque Hanin et maistre Jehans Blarye. Et est soignié per Robert Théroude.